KBANK ชี้กรอบเงินบาทสัปดาห์หน้า 31.50-32.00 แนะจับตาตัวเลขศก.-โควิดในปท.
KBANK วางกรอบเงินบาทสัปดาห์หน้า 31.50-32.00 บาท/ดอลลาร์ แนะจับตาสถานการณ์โควิด-19 ในประเทศและรายงานเศรษฐกิจการเงินเดือน พ.ค. ของไทย
KBANK มองกรอบเงินบาทสัปดาห์หน้า 31.50-32.00 บาท/ดอลลาร์ ชี้จับตาโควิดในปท.-ตัวเลขศก.สำคัญ
26 มิ.ย. 2564

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทสำหรับสัปดาห์ถัดไป (28 มิ.ย.-2 ก.ค. 2564) ที่ 31.50-32.00 บาท/ดอลลาร์ จากวันศุกร์ (25 มิ.ย. 2564) ที่ระดับ 31.80 บาท/ดอลลาร์ ปัจจัยสำคัญที่ต้องติดตาม ได้แก่ สถานการณ์โควิด-19 ในประเทศ และรายงานเศรษฐกิจการเงินเดือน พ.ค. ของไทย
ขณะที่ตัวเลขเศรษฐกิจสหรัฐฯที่สำคัญ ประกอบด้วย ตัวเลขการจ้างงานนอกภาคเกษตร,อัตราการว่างงาน,ข้อมูลจ้างงานภาคเอกชนของ ADP,ดัชนี PMI/ISM ภาคการผลิต และดัชนีความเชื่อมั่นผู้บริโภคเดือน มิ.ย.,ยอดทำสัญญาขายบ้านที่รอปิดการขายเดือน พ.ค.,ดัชนีราคาบ้านเดือนเม.ย. และจำนวนผู้ขอรับสวัสดิการว่างงานรายสัปดาห์
นอกจากนี้ตลาดยังรอติดตามดัชนี PMI ภาคการผลิต/ภาคบริการเดือน มิ.ย. ของจีน และดัชนี PMI ภาคการผลิตเดือนมิ .ย. ของยูโรโซน และอังกฤษด้วยเช่นกัน
สำหรับในสัปดาห์ที่ผ่านมาเงินบาทแตะระดับอ่อนค่าสุดในรอบ 13 เดือนที่ระดับ 31.98 บาท/ดอลลาร์ ก่อนฟื้นตัวกลับมาได้บางส่วนปลายสัปดาห์ โดยเงินบาททยอยอ่อนค่าลงขณะที่เงินดอลลาร์ฯ ได้รับแรงหนุนเป็นระยะจากถ้อยแถลงของเจ้าหน้าที่เฟดที่สะท้อนความเป็นไปได้ว่าสัญญาณคุมเข้มนโยบายการเงินของสหรัฐฯอาจมาเร็วกว่าที่คาด
นอกจากนี้เงินบาทยังมีปัจจัยลบเพิ่มเติมจากความกังวลต่อความสามารถในการควบคุมสถานการณ์การระบาดของโควิด-19 ในประเทศ และมุมมองของคณะกรรมการนโยบายการเงิน (กนง.) ที่ระมัดระวังมากขึ้นในการประเมินแนวโน้มเศรษฐกิจไทยในปีนี้และปีหน้า